Zagreb, 9. prosinca 2011. godine

**Hrvatska agencija za poštu i elektroničke komunikacije**

**Jurišićeva 13**

**HR-10 000 ZAGREB**

##### PREDMET: **Javna rasprava o drugom setu Zajedničkih europskih stajališta za Svjetsku radiokomunikacijsku konferenciju (WRC) u siječnju/veljači 2012. godine**

- komentari i prijedlozi, daju se

Poštovani,

nastavno na otvaranje javne rasprave o drugom setu Zajedničkih europskih stajališta (dalje u tekstu: ECP) za Svjetsku radiokomunikacijsku konferenciju u siječnju/veljači 2012. godine (dalje u tekstu: WRC-12), ovim putem Udruga pokretnih komunikacija Hrvatske (dalje u tekstu: UPKH) u ime svojih članova, operatora u pokretnim elektroničkim komunikacijskim mrežama, pozdravlja inicijativu Hrvatske agencije za poštu i elektroničke komunikacije da otvori predmetnu javnu raspravu, te dostavlja komentare na sljedeću točku:

**Al 8.2 – Dnevni red sljedećeg WRC-a**

U našim komentarima koje smo dostavili tijekom javne rasprave o prvom setu ECP-ova za WRC-12, koja je održana u razdoblju od 14. rujna 2011. godine do 10. listopada 2011. godine, očitovali smo se i vezano uz pripremu ECP-a za točku 8.2, odnosno pitanje dnevnog reda sljedeće Svjetske radiokomunikacijske konferencije 2015. ili 2016. godine (dalje u tekstu WRC-15/16), iako navedena točka u tom trenutku nije bila predmet javne rasprave.

Ukratko, u tada dostavljenim komentarima ukazali smo na potrebu da se podrže prijedlozi kojima se predviđa uvrštenje na dnevni red WRC-15/16 točke temeljem koje bi se moglo na WRC-15/16 razmotriti moguća potreba za konsolidacijom ili proširenjem spektra namijenjenog za IMT.

S obzirom da i dalje ostajemo kod tada iznesenih stavova, te da je sada predloženi ECP za točku 8.2 u dijelu članka 1.3 i odluke (resolution) EUR/5B82/1.3 u skladu s komentarima koje smo dostavili tijekom javne rasprave o prvom setu ECP-ova, nemamo primjedbi na predloženi ECP za točku 8.2 u tom dijelu.

Slijedom navedenog pozivamo predstavnike Republike Hrvatske na pripremnim sastancima za WRC-12, kao i na samom WRC-12, da podrže ovdje predloženi ECP za točku 8.2 u dijelu članka 1.3.

Za sva daljnja pitanja stojimo vam na raspolaganju za daljnja pojašnjenja naših stavova i prijedloga iznesenih u ovome očitovanju.

S poštovanjem,

Za UPKH:

Sarita Bukovčan Kvaternik,

Predsjednica Udruge